**Ջոնբենեթ Պատրիսիա Ռեմսի** (անգլ.՝ JonBenét Patricia Ramsey, Ատլանտա), ԱՄՆ-ի մանկական գեղեցկության մրցույթների հաղթող, որ սպանվել է 1996 թվականին 6 տարեկան հասակում։ Չնայած բազում տեսակետների և տարբերակների՝ Ռեմսիին սպանողը կամ սպանողները այդպես էլ չեն գտնվել։

Ծնվել է 1990 թվականի օգոստոսի 6-ին Ատլանտա քաղաքում, Ջորջիա նահանգ։ Ջոնբենեթը մասնակցել է մանկական գեղեցկության բազում մրցույթների, ստացել է հետևյալ տիտղոսները. Colorado State All-Star Kids Cover Girl, America’s Royal Miss, Little Miss Charlevoix, National Tiny Miss Beauty, Little Miss Colorado, Little Miss Christmas:

1996 թվականին Ռեմսիի ընտանիքը ապրում էր Բոուլդեր քաղաքում (Կոլորադո նահանգ)։ Աղջկա հայրը՝ Ջոն Ռեմսին, զբաղվում էր ծրագրային ապահովման տեղաբաշխմամբ, իսկ մայրը՝ Պատրիսիան, եղել է «Միսս Վիրջինա» և «Միսս Ամերիկա» տիտղոսակիր, հետևում էր Ջոնբենեթին և նրա ավագ եղբորը՝ Բըրքին (Burke):

Մահ
---

1996 թվականի դեկտեմբերի 26-ին Պատրիսիա Ռեմսին ոստիկանությանը հայտնեց, որ իր տանը գրություն է գտել՝ իբր առևանգված դստեր 118 հազար դոլար փրկագնի պահանջով։ Շուտով Ռեմսին և իր ընկերները, որ շրջում էին տնով, նկուղում հայտնաբերեցին Ջոնբենեթի մարմինը։ Համաձայն դատաբժշկական փորձաքննության՝ աղջկան գանգի վնասվածքներ է հասցվել, նրան խեղդել են գարոտի օգնությամբ և, հավանաբար, սեռական բռնության են ենթարկել։ Ջոնբենեթի ներքնազգեստի վրա արյան հետքեր են հայտնաբերվել, որ պատկանել անհայտ անձի, որ հետո պարզվել է, տղամարդ է եղել։

Հետաքննություն
--------------

Ջոնբենեթի սպանությունը 1990-ական թվականներին ԱՄՆ-ի ամենաաղմկահարույց հանցագործություններից մեկը դարձավ։ Հետաքննությունը երկար ժամանակ որոշակի արդյունքների չէր կարողանում հասնել։ Հիմնական կասկածյալների թվում էին աղջկա ծնողները։ Սպանությունն ուղեկցվում էր բազմաթիվ շշուկներով և կասկածանքներով։ 2005 թվականին գենետիկ փորձաքննությունը պարզեց, որ զոհի ներքնազգեստի արյունը չէր պատկանում ծնողներին։ Նաև համընկնումներ չգտնվեցին ԱՄՆ Հետաքննությունների ազգային բյուրոյի տվյալների բազայում։

Ջոնբենեթի մահվանից հետո Ռեմսի ամուսինները որդու հետ տեղափոխվեցին Միչիգան նահանգի հյուսիսում գտնվող Շառլևուա փոքրիկ քաղաք։ 2006 թվականի հունիսի 24-ին Պատրիսիա Ռեմսին մահացավ ձվարանների քաղցկեղից, որն իր մոտ հայտնաբերվել էր դեռ 1993 թվականին։ Նույն թվականի օգոստոսին գտնվեց Ջոնբենեթի սպանության մեջ կասկածվող ևս մեկ անձ՝ Ջոն Մարկ Կառը, որը հետագայում արդարացվեց։

2010 թվականի հոկտեմբերին գործը կրկին բացվեց, անցկացվեցին նոր հարցումներ, ինչպես նաև ԴՆԹ-ի փորձաքննություն՝ նորագույն մեթոդների օգտագործմամբ։

2013 թվականի հոկտեմբերի 25-ին նոր փաստաթղթեր հայտնվեցին, որ ցույց էին տալիս, որ 1999 թվականին մեծ ժյուրին գործի փաստաթղթերը բավարար է համարել ծնողներին իրենց դստեր սպանության մեջ մեղադրելու համար, սակայն այդ ժամանակվա դատախազ Ալեքս Հանթերը հրաժարվել էր ստորագրել մեղադրական եզրակացությունը՝ փաստերը անբավարար համարելով։

Տես նաև
-------

* Քեյսի Էնթոնիի գործ

Ծանոթագրություններ
------------------

1. 1 2  JonBenet Ramsey Profile. — NNDB.com
2. 1 2 3 4 5 6  Christopher Beam. The JonBenet Ramsey Murder. — Slate, 17.08.2006
3. 1 2 3 4 5  JonBenet: DNA Rules Out Parents. — CBS News, 26.03.2005
4. 1 2  Justice for JonBenet? — CNN
5. 1 2 3 4  Suspect arrested in JonBenet Ramsey case. — CNN, 17.08.2006
6. 1 2 3  Hoda Kotb. Who killed JonBenet? — NBC News, 28.08.2006
7. 1 2  Catherine Tsai. Suspect Arrested in JonBenet Ramsey Case. — The Washington Post, 17.08.2006
8. ↑  Tony Allen-Mills. Scrawl may link suspect to killing. — The Sunday Times, 20.08.2006
9. ↑  Police make arrest in JonBenet Ramsey murder: report. — Reuters, 16.08.2006
10. ↑  No DNA match, no JonBenet charges. — CNN, 28.08.2006
11. ↑  John Mark Karr Profile. — NNDB.com
12. ↑  Neal Karlinsky; Mary Kate Burke. Does Karr Believe He Did It? — ABC News, 30.08.2006
13. ↑  JonBenet Ramsey murder case reopened
14. ↑  JonBenet Ramsey grand jury voted to indict parents in 1999, but DA refused to prosecute